Rīgas valstspilsētā nekustamā īpašuma nodokļa administrēšanu un atvieglojumu piešķiršanu veic Finanšu departaments. (tīmekļa vietne <https://pip.riga.lv/> ; Rīgas informatīvais tālrunis 80001201).

Lai saņemtu nekustamā īpašuma nodokļa atvieglojumus, vairākām nekustamā īpašuma nodokļa maksātāju kategorijām elektroniskā saziņas kanāla esamība (e-pasts vai e-adrese) taksācijas gada 1. janvārī ir obligāts nosacījums nekustamā īpašuma nodokļa atvieglojumu saņemšanai, saskaņā ar Rīgas domes 15.12.2021. saistošajiem noteikumiem Nr. 109 “Par nekustamā īpašuma nodokļa atvieglojumu piešķiršanas kārtību Rīgā” .

Iepriekš minētā prasība netiek attiecināta uz nodokļa maksātājiem – pensionāriem, personām ar 1. vai 2. grupas invaliditāti, personām, kas atzītas par Černobiļas atomelektrostacijas avārijas rezultātā cietušajiem vai šīs avārijas seku likvidatoriem, personām, kurām ir piešķirts maznodrošinātas vai trūcīgas mājsaimniecības statuss, politiski represētām personām un nepilngadīgām personām.

2025. taksācijas gadā nodokļa maksātājs, kuram pastāv atbilstība atvieglojumu piešķiršanas nosacījumiem , bet līdz taksācijas gada 1. janvārim nav reģistrēta elektroniskā saziņa ar Finanšu departamentu (e-pasts vai e-adrese), var līdz 2025. gada 15. decembrim:

* piekrist elektroniskai saziņai ar Finanšu departamentu;
* iesniegt Finanšu departamentā pamatotu iesniegumu, kurā norādīti objektīvi iemesli, kas liedz reģistrēt e-saziņas kanālu.

Atvieglojumi tiks piešķirti par visu 2025. gadu, ja pastāvēs atbilstība atvieglojumu piešķiršanas nosacījumiem.

Piekrist elektroniskai saziņai var:

* aktivizējot oficiālo elektronisko adresi portālā [Latvija.gov.lv](https://latvija.gov.lv/Home/);
* nosūtot iesniegumu portālā [www.eriga.lv](http://www.eriga.lv) (sadaļa “Nekustamā īpašuma nodoklis”, pakalpojums “E-dokumentu iesniegums”);
* nosūtot iesniegumu parakstītu ar drošu elektronisko parakstu uz e-pasta adresi: pip@riga.lv;
* nosūtot iesniegumu pa pastu vai iesniedzot iestādē klātienē Terēzes ielā 5, Rīgā (tikai ar iepriekšēju pierakstu pa tālruni 29457052).